Михаел Крюгер
За сънищата

Превод от немски: Цвета Софрониева, —

chitanka.info

Дядо ми, трезвомислещ селянин,

със сухи като шкурка ръце,

твърдеше, че по принцип сънувал

сънищата на другите.

Бе бедно време, войната

бе оставила на двора тежките си

оръжия и много бяха забравили,

какво са забравили.

Човек можеше да се лиши от почти всичко,

от въпроси, от кафе и от топлина.

А и от желания, за да не наруши

спокойствието на света. Но това, някой

съвсем сериозно да твърди,

че би могъл да се лиши от собствените си сънища —

дори у нас бе невероятно.

Публикация в кн. „Рисунките на вятъра“, Михаел Крюгер, Изд. „Жанет-45“, Пл., 2007 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.